A BIZOTTSÁG 768/2006/EK RENDELETE
(2006. május 19.)
a 2004/36/EK európai parlamenti és tanácsi irányelvnek a közösségi repülőtereket használó légi járművek biztonságára vonatkozó információk összegyűjtése és cseréje, valamint az információs rendszer kezelése tekintetében történő végrehajtásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országok közösségi repülőtereket használó légi járműveinek biztonságáról szóló, 2004. április 21-i 2004/36/EK európai parlamenti és tanácsi irányelvre (1) és különösen annak 8. cikke (2) bekezdésére,
mivel:
(1)
A 2004/36/EK irányelv a harmadik országokból érkező, a tagállamokban található repülőtereken leszálló légi járművek földi ellenőrzésére vonatkozó szabályok és eljárások összehangolásával harmonizált megközelítést vezet be a nemzetközi biztonsági előírások Közösségen belüli hatékony érvényesítése céljából. Előírja a tagállamok számára, hogy harmonizált eljárás szerint földi ellenőrzéseket végezzenek azon - bármely, a nemzetközi légiforgalom számára nyitott repterükön leszálló - harmadik országbeli légi járművek vonatkozásában, amelyek esetében felmerül annak a gyanúja, hogy a földet érésnél nem tartják be a nemzetközi biztonsági előírásokat; illetve hogy részt vegyenek a lefolytatott földi ellenőrzésekkel kapcsolatos információgyűjtésben és -cserében.
(2)
A tagállamokat a 2004/36/EK irányelvből származó közösségi kötelezettségeik alól nagymértékben mentesítheti az Európai Polgári Repülési Konferencia (ECAC) által 1996-ban kezdeményezett SAFA-programban (a külföldi légi járművek biztonsági értékelésében) való részvételük. Ennek irányítása az Egyesített Légügyi Hatóságok (JAA) feladata. Különösen, a JAA kezeli a SAFA adatbázisát, harmonizált képzést nyújt az ellenőrök és a programban részt vevő munkatársak számára, valamint biztosítja a programnak, a program eszközeinek és az összegyűjtött információkról szóló jelentéstételnek a javítását szolgáló eljárások és javaslatok kibontakoztatását.
(3)
Fejleszteni kell a 2004/36/EK irányelvben meghatározott információk összegyűjtésének és a többi tagállam, illetve a Bizottság rendelkezésére bocsátásának a rendszerét, és ennek érdekében egyetlen, erre szakosodott szakértő szervet kell kinevezni, amely a SAFA-program közösségi irányításáért felelős.
(4)
Az 1592/2002/EK európai parlamenti és tanácsi rendelet (2) létrehozza az Európai Repülésbiztonsági Ügynökséget mint egyetlen, szakosodott szakértő szervet, amely azért felelős, hogy támogassa a Bizottságot a szükséges intézkedések megtételében az e rendelet és egyéb közösségi jogszabályok által ráruházott hatáskör keretén belül.
(5)
A JAA-rendszerről az Európai Repülésbiztonsági Ügynökségre való áttérés jelenlegi folyamatának összefüggésében szükségessé válik az Ügynökségnek azon, a SAFA-programmal kapcsolatos feladatokkal történő megbízása, amelyeket mind ez ideig a JAA végzett el. Ez az átruházás hozzájárul a program megszilárdításához, és biztosítja annak folyamatosságát.
(6)
A SAFA-program folyamatos működéséhez és a közösségi repülőtereket használó légi járművek biztonságáról szóló információk zökkenőmentes cseréjéhez arra van szükség, hogy a közösségi SAFA-rendszerbe a lehető legtöbb információ kerüljön, beleértve az olyan, földi ellenőrzésekről szóló jelentéseket is, amelyeket a 2004/36/EK irányelv nem ír elő, viszont amelyeket a 2004/36/EK irányelv II. mellékletében létrehozott eljárással összhangban folytattak le.
(7)
A közösségi SAFA-rendszernek biztosítania kell azt, hogy fennmaradjon a nemzetközi szervezetekkel való működési és technikai együttműködésből adódó hozzáadott érték.
(8)
A közösségi SAFA-rendszert célszerű olyan, megfelelő tevékenységekkel is kiegészíteni, amelyeknek a célja a földi ellenőrzések végrehajtása közös előírásainak biztosítása, például egy, a földi ellenőrzéseket segítő kézikönyvvel és a JAA által kifejlesztett képzési tevékenységeknek a folytatásával.
(9)
Elismerésre került, hogy a polgári repülés biztonságának Európa-szerte történő javításának megkönnyítése érdekében folytatni kell a harmadik országok bevonását. Következésképpen a harmadik országoknak a közösségi SAFA-rendszerben való részvételét a vonatkozó megállapodások szerint bátorítani és segíteni kell a célból, hogy zökkenőmentes legyen az áttérés.
(10)
Az e rendeletben előírt intézkedések összhangban vannak a 3922/1991/EGK tanácsi rendelet (3) 12. cikkével létrehozott bizottság véleményével,
ELFOGADTA EZT A RENDELETET:
1. cikk
E rendelet alkalmazásában „közösségi SAFA-rendszer”: a 2004/36/EK irányelv és az e rendelet által létrehozott rendszer, amely a légi közlekedés biztonságával akár a légi járművekkel, akár a légi fuvarozókkal kapcsolatos információk összegyűjtésére, cseréjére és elemzésére szolgál.
2. cikk
(1) Az Európai Repülésbiztonsági Ügynökség kezeli és működteti azokat az eszközöket és eljárásokat, amelyek a következők összegyűjtéséhez és rendelkezésre bocsátásához szükségesek:
1.
a 2004/36/EK irányelv 3., 4. és 5. cikkében meghatározott információk;
2.
olyan harmadik országok vagy nemzetközi szervezetek által megadott információk, amelyekkel a Közösség megfelelő megállapodásokat kötött, vagy olyan szervezetek által megadott információk, amelyekkel az Európai Repülésbiztonsági Ügynökség az 1592/2002/EK rendelet 18. cikkének (2) bekezdésével összhangban megfelelő megállapodást kötött.
(2) Az irányítói tevékenységnek a következő feladatokra kell kiterjednie:
1.
a közösségi repülőtereket használó légi járművek biztonsági információi szempontjából lényeges adatok összegyűjtése a tagállamoktól;
2.
egy olyan központi adatbázis kifejlesztése, fenntartása és folyamatos frissítése, amely a következőket tartalmazza:
a)
minden olyan információ, amelyet a tagállamok a 2004/36/EK irányelv 3., 4. és 5. cikke alapján kötelesek összegyűjteni és rendelkezésre bocsátani;
b)
bármely egyéb lényeges információ, amely a légi közlekedés biztonságával kapcsolatos, akár a légi járművek, akár a légi fuvarozók vonatkozásában;
3.
a szükséges változtatások és kiterjesztések végrehajtása az adatbázis tekintetében;
4.
a központi adatbázisban található információknak, valamint egyéb, a légi közlekedés biztonságával kapcsolatos, akár a légi járművek, akár a légi fuvarozók vonatkozásában lényeges információk elemzése, és mindennek alapján:
a)
tanácsadás a Bizottságnak és a tagállamok illetékes hatóságainak az azonnali cselekvések és a nyomonkövetési politika vonatkozásában;
b)
a potenciális biztonsági problémák bejelentése a Bizottságnak és a tagállamok illetékes hatóságainak;
c)
összehangolt cselekvések ajánlása a Bizottságnak és a tagállamok illetékes hatóságainak, amennyiben ez biztonsági alapon szükséges, valamint technikai szinten együttműködés biztosítása ezekhez a cselekvésekhez;
5.
kapcsolattartás és információcsere más európai intézményekkel és szervekkel, nemzetközi szervezetekkel és nemzeti légügyi hatóságokkal;
6.
a közösségi SAFA-rendszer stratégiájának jövőbeli fejlesztésére vonatkozó tanácsadás.
3. cikk
(1) A tagállamok késedelem nélkül feltöltik a központi adatbázisba:
1.
a 2004/36/EK irányelv 4. cikke (4) bekezdésében említett földi ellenőrzési jelentéseket;
2.
az olyan földi ellenőrzésekről írt jelentéseket, amelyekről a 2004/36/EK irányelv nem rendelkezik, de amelyeket a 2004/36/EK irányelv II. melléklete szerint kialakított eljárással összhangban hajtottak végre.
(2) A tagállamok minden olyan információt eljuttatnak az Európai Repülésbiztonsági Ügynökséghez, amely hasznos lehet a 2004/36/EK irányelv alkalmazásához, illetve az Európai Repülésbiztonsági Ügynökség számára az e rendeletben kijelölt feladatok végrehajtásához, beleértve a 2004/36/EK irányelv 3. cikke tárgyát képező információkat.
4. cikk
Az Európai Repülésbiztonsági Ügynökség:
1.
egy, a földi ellenőrzés eljárásairól, és - amennyiben szükséges - a kézikönyvnek, valamint a 2004/36/EK irányelv mellékleteinek továbbfejlesztéséről és frissítéséről szóló javaslatot terjeszt be a Bizottsághoz;
2.
olyan képzési programokat fejleszt ki, valamint olyan tanfolyamok és workshopok szervezését és lebonyolítását segíti, amelyek jobban megismertetik az ellenőrökkel a közösségi SAFA-rendszert, azzal a céllal, hogy a földi ellenőrzések végzéséhez közös eljárást lehessen kialakítani;
3.
lehetővé teszi és koordinálja egy csereprogram kialakítását az ellenőrök számára, azzal a céllal, hogy az ellenőrök tapasztalatot szerezhessenek az eljárások harmonizációja terén, illetve hozzájárulhassanak ahhoz.
5. cikk
(1) Az Európai Repülésbiztonsági Ügynökség évenként elkészít, és a Bizottsághoz eljuttat:
1.
Egy, a közösségi SAFA-rendszerről szóló jelentést, amely legalább a következő információkat tartalmazza:
a)
a rendszer fejlődési állapota, beleértve az információgyűjtésre és -cserére, az adatbázisra, valamint a földi ellenőrzésekről és a képzési tevékenységről szóló kézikönyvre vonatkozó eredményeket;
b)
az adott évben végzett ellenőrzések besorolása;
c)
az ellenőrzés eredményeinek elemzése, a megállapítások kategóriájának feltüntetésével;
d)
az év során végzett tevékenységek; és
e)
a működtető állam, a repülőgép típusa, a működtető és az ellenőrzésenként kivizsgált biztonsági problémák aránya szerint csoportosított ellenőrzések jegyzékeit tartalmazó mellékletek.
2.
Egy olyan, az összesített információkról szóló jelentésre vonatkozó javaslatot, amely valamennyi, a 2004/36/EK irányelv 5. cikkével összhangban megkapott információ elemzését tartalmazza.
(2) A Bizottság a 2004/36/EK irányelv 10. cikke (5) bekezdésében említett eljárással összhangban konzultációt folytat a repülésbiztonsági bizottsággal az első albekezdésben említett, a közösségi SAFA-rendszerről szóló jelentés tekintetében.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Az 1-5. cikk 2007. január 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. május 19-én.